Gebreekte polsgewrig hou Nibali nie uit | Netwerk24
Minder as drie weke nadat die Italiaanse fietsryer Vincenzo Nibali sy polsgewrig gebreek het toe hy gedurende 'n oefenrit geval het en 'n operasie moes ondergaan, het hy die groen lig gekry om aan die Giro d'Italia deel te neem.
Vincenzo Nibali in aksie gedurende die laaste skof, 'n individuele tydtoets, van 2020 se Giro d'Italia. Foto: Getty Images
Nibali (36), 'n tweemalige wenner van die Giro, se naam is vandeesweek deur sy span, Trek-Segafredo, uitgelees vir die wedren wat Saterdag in Turyn begin.
"Dit was 'n wedren teen tyd en ek is baie gelukkig dat ek dit gewen het. Sedert die dag van my valslag op 14 April het ek aan niks anders gedink behalwe om betyds reg te wees vir die Giro nie," sê Nibali in 'n verklaring van sy werkgewer.
Die Italianer, 'n klimmer wat verlede jaar met die sewende plek tevrede moes wees, erken dat sy peil nie is wat dit moet wees nie.
"Ek wil dit duidelik stel: Dit is sinneloos om te vra of ek my oog op die algehele wennerstitel het en of my mikpunt eerder skofoorwinnings is," sê Nibali.
"Ek wil graag my stempel op die Giro afdruk, maar ek sal met verloop van tyd sien hoe ek dit sal regkry."
Nibali is een van slegs sewe fietsryers wat al daarin kon slaag om al drie Grand Tours, die Giro, Tour de France en Vuelta a España, te wen.
Die ander ryers in dié uitgelese groepie is Jacques Anquetil, Bernard Hinault (albei Frankryk), Felice Gimondi (Italië), Eddy Merckx (België), Alberto Contador (Spanje) en Chris Froome (Brittanje).